30
परमेश्वर मिस्र देश ख सजा देयेंन
1 फिर परमेश्वर को यो वचन मोरो जवर पहुंच्यो : 2 “हे आदमी की सन्तान, भविष्यवानी कर क् कहो, परमेश्वर यहोवा यो कह्य हय :”
विलाप करो अऊर कहो, हाय, हाय ऊ दिन पर!
3 कहालीकि ऊ दिन मतलब परमेश्वर को दिन जवर हय; ऊ बादलो को एक दिन होयेंन,
अऊर राज्यों को सजा को समय होयेंन।
4 मिस्र देश पर तलवार चलेंन,
अऊर जब मिस्र म लोग मारयो जायेंन,
तब कूश देश म भी संकट पड़ेंन,
लोग मिस्र देश ख लूट क लिजायेंन,
अऊर ओकी नीव उलटाय दियो जायेंन।
5 कूशी, पूती, लूदी अऊर सब अरबी, अऊर कूब देशों को लोग, अऊर वाचा बान्ध्यो हुयो देश को निवासी, मिस्रियों को संग तलवार सी मारयो जायेंन।
6 “परमेश्वर यो कह्य हय : मिस्र देश ख सम्भालन वालो भी गिर जायेंन, अऊर अपनी जो सामर्थ पर मिस्री लोग घमण्ड करय हय, हि टूट जायेंन; मिग्दोल नगर सी ले क सवेने नगर तक ओको निवासी तलवार सी मारयो जायेंन, परमेश्वर यहोवा की या वानी हय। 7 हि उजड़्यो हुयो देशों को बीच उजड़्यो रहेंन, अऊर उन्को नगर खण्डर करयो हुयो नगरों म गिन्यो जायेंन। 8 जब मय मिस्र देश म आगी लगाऊं अऊर ओको सब मदतगार नाश होयेंन, तब हि जान लेयेंन कि मय परमेश्वर आय।
9 “ऊ समय मोरो सामने सी दूत जहाजों पर निडर होय क जायेंन अऊर कूश देश को लोगों ख डरायेंन; अऊर उन पर असो संकट आयेंन जसो की मिस्र देश को विनाश को समय ख देख; ऊ दिन आवय हय!
10 “परमेश्वर यहोवा यो कह्य हय : मय बेबीलोन को राजा नबूकदनेस्सर को हाथ सी मिस्र देश की भीड़-भाड़ को नाश कराय देऊं। 11 ऊ अपनी प्रजा समेत, जो सब राज्यों म भयानक हय, ऊ देश को नाश करन ख पहुंचायो जायेंन; अऊर हि मिस्र देश को खिलाफ तलवार उठायेंन अऊर पूरो देश ख लाशों सी भर देयेंन। 12 मय नदियों ख सुखाय डालूं, अऊर मिस्र देश ख बुरो लोगों को हाथ म सौप देऊं; अऊर मय परदेशियों को द्वारा देश ख, अऊर जो कुछ ओको म हय उजाड़ देऊं; मय परमेश्वर नच यो कह्यो हय।
13 “परमेश्वर यहोवा यो कह्य हय : मय मेम्फिस नगर म सी सब मूर्तियों को नाश करूं अऊर ओको म की सब मूर्तियों को अस्तित्व मिटाय देऊं; फिर कोयी मुखिया मिस्र देश म नहीं उठेंन; अऊर मय मिस्र देश म डर पैदा करूं। 14 मय पत्रोस नगर ख उजाड़ूं, अऊर सोअन नगर म आगी लगाऊं, अऊर नोप नगर ख सजा देऊं। 15 सीन नगर जो मिस्र को मजबूत गढ़ आय, ओको पर मय अपनी जलजलाहट भड़काऊं, अऊर नो नगर की भीड़ को अन्त कर डालूं। 16 मय मिस्र देश म आगी लगाऊं; सीन नगर बहुत थरथरायेंन; अऊर नो नगर की दीवाल तोड़ी जायेंन अऊर मेम्फिस नगर को विरोधी दिन दहाड़े उठेंन। 17 आवेन नगर अऊर पीवेसेत नगर को जवान तलवार सी मारयो जायेंन, अऊर हि नगर गुलामी म चली जायेंन। 18 जब मय मिस्रियों की शक्ति ख तहपन्हेस नगर म तोड़ूं, तब ओको म दिन ख अन्धारो होयेंन, अऊर ओकी सामर्थ जेको पर ऊ घमण्ड करय हय, ऊ नाश होय जायेंन; ओको पर बादर को ढग छाय जायेंन अऊर ओकी टुरियां गुलामी म चली जायेंन। 19 यो तरह मय मिस्रियों ख सजा देऊं। तब हि जान लेयेंन कि मय परमेश्वर आय।”
मिस्र को राजा की टूटी हुयी शक्ति
20 फिर ग्यारावों साल को पहिलो महिना को सातवों दिन परमेश्वर को यो वचन मोरो जवर पहुंच्यो : 21 “हे आदमी की सन्तान, मय न मिस्र देश को राजा फिरौन की भुजा तोड़ दियो हय; अऊर देख, नहीं वा जोड़ी गयी, नहीं ओको पर लेप लगाय क पट्टी बान्धी गयी कि ऊ बान्धन सी तलवार पकड़ को लायक बन सके। 22 येकोलायी प्रभु यहोवा यो कह्य हय : देख मय मिस्र को राजा फिरौन को खिलाफ हय, अऊर ओकी अच्छी अऊर टूटी दोयी भुजावों ख तोड़ डालूं; अऊर तलवार ख ओको हाथ सी गिराय देऊं। 23 मय मिस्रियों ख राज्य राज्य म तितर-बितर कर देऊं, अऊर देश देश म बिखेर देऊं। 24 मय बेबीलोन को राजा की भुजावों ख मजबूत कर क् अपनी तलवार ओको हाथ म देऊं; पर फिरौन की भुजावों ख तोड़ डालूं, अऊर ऊ बेबीलोन को राजा को सामने कराहेंन जसो मरन वालो व्यक्ति करावय हय। 25 मय बेबीलोन को राजा की भुजावों ख मजबूत करूं, अऊर फिरौन की भुजायें ढीली पड़ जायेंन, तब हि जानेंन कि मय परमेश्वर आय। जब मय बेबीलोन को राजा को हाथ म अपनी तलवार देऊं, तब ऊ ओख मिस्र देश पर चलायेंन; 26 अऊर मय मिस्र देश को लोगों ख राज्य राज्य म तितर-बितर कर देऊं अऊर देश देश म बिखेर देऊं। तब हि जान लेयेंन कि मय परमेश्वर आय।”