39
याजकीय कपड़ा तैयार करनो
(निर्गमन २८:१-१४)
1 तब उन्न नीलो, जामुनी अऊर लाल रंग को सूत सी पवित्र वेदी की सेवा करन वालों याजकों लायी पहिनन लायी कपड़ा बनाये, अऊर हारून लायी भी पवित्र कपड़ा बनाये; जो तरह परमेश्वर न मूसा ख आज्ञा दी होतो। 2 ओन एपोद पोशाक ख सोनो सी, पतलो सूत सी बुन्यो हुयो नीलो, जामुनी अऊर लाल रंग को कपड़ा सी बनायो। 3 अऊर उन्न सोनो ख पीट क पतली पत्तियां बनायी अऊर उन्म सी तार काट्यो। बाद म उन तार बनायो अऊर कुशल कारीगरों को द्वारा पतलो सूत सी बुन्यो हुयो नीलो, जामुनी अऊर लाल रंग को कपड़ा पर बनावट सी मिलाय दियो। 4 उन्न एपोद लायी ओको दोयी कोनो पर जुड़्यो हुयो दोय कन्धा बनाये। 5 अऊर ओख कसन लायी जो बारीक बुन्यो हुयो पट्टा ओको पर बन्यो, ऊ ओको संग बिना जोड़ को होतो, अऊर ओकीच बनावट को अनुसार, मतलब सोनो अऊर नीलो, जामुनी अऊर लाल रंग को कपड़ा को, अऊर स्वर्ण को कपड़ा को बन्यो; जसो परमेश्वर न मूसा ख आज्ञा दी होती।
6 अऊर उन्न सुलैमानी गोटा काट क सोनो की खांचों म जोड़्यो गयो, यो गोटा इस्राएल को बारा टुरावों को नामों को अनुसार मुहर को समान खोद्यो गयो होतो। 7 अऊर ओन उन्ख एपोद पोशाक को कन्धावों पर लगाय दियो, जेकोसी इस्राएलियों लायी याद करान वालो मनि ठहरे; जो तरह परमेश्वर न मूसा ख आज्ञा दी होती।
सीनाबन्द यां सीनाबन्द बनानो
(निर्गमन २८:१५-३०)
8 ओन सीनाबन्द ख एपोद को समान सोनो की, अऊर नीलो, जामुनी रंग को कपड़ा सी बनायो, अऊर बन्यो हुयो सन को कपड़ा म कलात्मक ढंग सी सीनाबन्द बनायो। 9 सीनाबन्द चार च कोना बराबर बन्यो होतो; डबल मोड़्यो हुयो, अऊर ऊ डबल होय क नव इंच अऊर नव इंच चौड़ो बन्यो। 10 अऊर उन्न ओको पर चार लायीन म मनि लगायो। पहली लायीन म एक माणिक्य; एक पुखराज, अऊर लालड़ी लगायो गयो; 11 अऊर दूसरी लायीन म मरकत, नीलमनि, अऊर हीरा की होती; 12 अऊर तीसरी लायीन म लशम, सूर्यकान्त, अऊर नीलम; 13 अऊर चौथी लायीन म लशम, सुलैमानी मनि, अऊर यशब जड़े; यो सब अलग अलग सोनो को जड़्यो गयो। 14 अऊर यो मनि इस्राएल को टुरावों को नामो को अनुसार बारा होतो; एक एक मनि पर एक एक कुल को नाम छाप को समान खोद्यो हुयो होतो। 15 अऊर उन्न सीनाबन्द कवच पर डोरियां को समान गूथ्यो हुयो शुद्ध सोनो की संकली बनाय क लगायी; 16 तब उन्न सोनो को दोय खाना, अऊर सोनो की दोय कड़ियां बनाय क दोयी कड़ियों ख सीनाबन्द कवच को दोयी कोनो पर जोड़ दियो; 17 तब उन्न सोनो की दोयी गूथी हुयी संकली ख सीनाबन्द कवच को कोनो पर की दोयी कड़ियों म लगायो। 18 अऊर गूथी हुयी दोयी संकलीयों को दोयी बाकी कोनो ख उन्न दोयी खांचों म लगायो, एपोद को आगु दोयी कन्धों को बन्धनो पर लगायो। 19 तब उन्न सोनो की अऊर दोय कड़ियां बनायो अऊर उन्ख एपोद पोशाक को बाजू को अन्दर किनार पर, एपोद को खल्लो कोनो पर जोड़ दियो। 20 अऊर उन्न सोनो की दोय अऊर कड़ियां भी बनाय क एपोद को दोयी कन्धों को खल्लो भाग को जोड़ पर, एपोद पोशाक को पतलो बुन्यो हुयो पट्टा को ऊपर जोड़ दियो। 21 तब उन्न सीनाबन्द कवच ख ओकी कड़ियों को द्वारा एपोद की कड़ियों म नीलो पट्टा सी असो बान्ध्यो कि ऊ एपोद को लगायो हुयो पट्टा को ऊपर रहेंन, अऊर चपरास एपोद सी अलग नहीं हो सकेंन; जसो परमेश्वर न मूसा ख आज्ञा दी होती।
दूसरो याजकीय कपड़ा बनानो
(निर्गमन २८:३१-४३)
22 ओन एपोद लायी सम्पूर्न नीलो रंग को एक अंगरखा बुन क बनायो। 23 अंगरखा को बीचो बीच एक छेद होतो, यो छेद को चारयी तरफ कपड़ा की गोट लग्यो होतो जेकोसी ऊ फट नहीं सकेंन। 24 उन्न अंगरखा को खल्लो वालो घेरा म पतलो सूत सी बुन्यो हुयो नीलो, जामुनी अऊर लाल रंग को कपड़ा को अनार जसो गोल बनाये। 25 उन्न शुद्ध सोनो की घुंगरू भी बनाय क अंगरखा को नीचो वालो घेरा को चारयी तरफ अनारों को बीचो बीच लगायी; 26 मतलब झगली को खल्लो वालो घेरा को चारयी तरफ एक सोनो की घन्टी, अऊर एक अनार, फिर एक सोनो की घन्टी, अऊर एक अनार लगायो गयो कि उन्ख पहिन्यो हुयो सेवा कार्य करे; जसो परमेश्वर न मूसा ख आज्ञा दी होती।
27 उन्न हारून अऊर ओको टुरावों लायी यो पोशाकें बनायी: महीन सूती कपड़ा को कुरता, फेटा अऊर टोपियां पतलो सूत सी बुन्यो हुयो कपड़ा को जांघियां, 28 पतलो बुन्यो हुयो कपड़ा को फेटा, सुन्दर टोपियां, अऊर जांघियां बनायी, 29 अऊर पतलो सूत सी बुन्यो हुयो नीलो, जामुनी फिर लाल रंग को कपड़ा को कमर पट्टा, जो पर सूई सी बुनायी करयो गयो होतो, जसी परमेश्वर न मूसा ख आज्ञा दी होती।
30 तब उन्न पवित्र मुकुट की पट्टी शुद्ध सोनो की बनायी; अऊर जसो मुहर म वसोच उन्म यो अक्षर खोद्यो गयो, मतलब “परमेश्वर लायी पवित्र।” 31 उन्न ओको फेटा को आगु नीलो रंग की रस्सी संग बान्ध दियो, ठीक जसो “परमेश्वर न मूसा ख आज्ञा दी होती।”
मिलाप वालो तम्बू को तैयार होनो
(निर्गमन ३५:१०-१९)
32 यो तरह मिलाप वालो तम्बू को निवास को सब काम पूरो भयो, अऊर जो काम की आज्ञा परमेश्वर न मूसा ख दी होती, इस्राएलियों न ओको अनुसार करयो।
33 अऊर हि निवास को तम्बू अऊर ओकी सब चिजों सहित मूसा को जवर ले आये : मतलब हंसिया, चौखट, सलाखें, खम्बा अऊर तम्बू तक ले आये; 34 अऊर लाल रंग सी रंगी हुयी मेंढा की खाल को ओढ़ना, अऊर सूइसों की खाल को ओढ़ना, अऊर बीच को परदा; 35 गवाही-चिट्ठी को सन्दूक अऊर ओको खम्बा, अऊर पश्चाताप को ढक्कन; 36 मेज अऊर ओकी सब चिजे अऊर भेंट की रोटी; 37 शुद्ध सोनो की दीवट, अऊर ओको संग ओकी सजावट को दीया, अऊर ओकी सब चिजे फिर दीया जलावन लायी तेल; 38 सोनो की वेदी, अऊर अभिषेक को तेल; सुगन्धित धूप अऊर तम्बू को दरवाजा को परदा; 39 पीतल की वेदी अऊर ओकी पीतल की जाली, ओकी सब चिजों सहित खम्बा; गंगार अऊर ओको पाये; 40 खम्बों अऊर पाया समेत आंगन को परदा, अऊर आंगन को फाटक को परदा, अऊर डोरियां, अऊर खूटा, अऊर मिलाप वालो तम्बू को निवास को सेवा को पूरो सामान; 41 पवित्र जागा म सेवा करतो समय पहिन्यो हुयो कपड़ा, अऊर याजकीय सेवा काम करन लायी हारून याजक को पवित्र कपड़ा अऊर ओको टुरावों को कपड़ा। 42 जसी परमेश्वर न मूसा ख आज्ञा दी होती ओको अनुसार इस्राएलियों न सब काम करयो। 43 तब मूसा न पूरो काम ख जांच क देख्यो कि उन्न वसोच करयो होतो जसो परमेश्वर न आज्ञा दी होती। अऊर मूसा न उन्ख आशीर्वाद दियो।