46
याकूब ख पूरो परिवार सहीत मिस्र ख जानो
1 तब याकूब अपनो सब कुछ ले क बेर्शेबा ख गयो, अऊर उत अपनो बाप इसहाक को परमेश्वर ख बलिदान चढ़ायो। 2 तब परमेश्वर न याकूब सी रात ख दर्शन म कह्यो, “हे याकूब, हे याकूब।”
ओन कह्यो, “का आज्ञा हय।”
3 परमेश्वर न कह्यो, “मय परमेश्वर आय, तोरो बाप को परमेश्वर; तय मिस्र म जान सी मत डर; कहालीकि मय तोरो सी उत एक बड़ी जाति बनाऊं। 4 मय तोरो संग संग मिस्र ख चलू हय, अऊर मय तोख उत सी फिर सी वापस ले आऊं; अऊर यूसुफ अपनो हाथ सी तोरी आंखी ख बन्द करेंन।”
5 तब याकूब बेर्शेबा सी चल्यो; अऊर याकूब को टुरा अपनो बाप याकूब अऊर अपनो टुरावों न, अऊर बाईयों ख उन गाड़ियों पर बैठायो, जो फिरौन न उन्ख लिजान लायी भेजी होती। 6 ✡हि अपनी शेरी मेंढी गाय बईल, अऊर कनान देश म अपनो जमा करयो हुयो पूरो धन ख ले क मिस्र म आयो; 7 अऊर याकूब अपनो टुरा टुरियां, नाती नातिन, यानेकि अपनो पूरो वंश ख अपनो संग मिस्र देश म ले आयो।
8 याकूब को संग जो इस्राएली, यानेकि याकूब को टुरा, नाती पहिले, मिस्र देश म आयो, उन्को नाम यो हंय : याकूब को बड़ो टुरा रूबेन होतो; 9 अऊर रूबेन को टुरा हनोक, पल्लू, हेस्रोन अऊर कर्म्मी होतो। 10 शिमोन को टुरा यमूएल यामीन, ओहद, याकीन, सोहर, अऊर एक कनानी बाई सी जनम्यो हुयो शाऊल भी होतो। 11 लेवी को टुरा गेर्शोन, कहात, अऊर मरारी होतो। 12 यहूदा को टुरा एर, ओनान, शेला, पेरेस, अऊर जेरह नाम को टुरा भयो त होतो पर एर अऊर ओनान कनान देश म मर गयो होतो; अऊर पेरेस को टुरा हेस्रोन अऊर हामूल होतो। 13 इस्साकार को टुरा तोला, पुब्बा, योब, अऊर शिम्रोन होतो। 14 जबूलून को टुरा सेरेद एलोन, अऊर यहलेल होतो। 15 लिआ : को टुरा जो याकूब सी पद्दनराम म पैदा भयो होतो, उन्को बेटा अऊर नाती हिच होतो, अऊर इन्को सी जादा ओन ओको संग एक बेटी दीना ख भी जनम दियो। यहां तक त याकूब को सब वंश वालो तैंतीस लोग भयो।
16 तब गाद को टुरा सिय्योन, हाग्गी, शूनी, एसबोन, एरी, अरोदी, अऊर अरेली होतो। 17 आशेर को टुरा यिम्ना, यिश्वा, यिस्वी, अऊर उन्की बहिन सेरह होती; अऊर बरीआ को टुरा हेबेर अऊर मल्कीएल होतो। 18 जिल्पा, जेक लाबान न अपनी बेटी लिआ : ख दी होती, ओको बेटा अऊर नाती पहिले हिच होतो; अऊर ओको द्वारा याकूब को सोला लोग पैदा भयो।
19 तब याकूब की पत्नी राहेल को टुरा यूसुफ अऊर बिन्यामीन होतो। 20 ✡अऊर मिस्र देश म ओन को याजक पोतीपेरा की बेटी आसनत सी यूसुफ को यो बेटा पैदा भयो, यानेकि मनश्शे अऊर एप्रैम। 21 अऊर बिन्यामीन को टुरा बेला, बेकेर, अश्बेल, गेरा, नामान, एही, रोश, मुप्पीम, हुप्पीम अऊर आर्द होतो। 22 राहेल को टुरा जो याकूब सी पैदा भयो ओको योच टुरा होतो; ओको यो सब बेटा अऊर नाती चौदा लोग भयो।
23 तब दान को टुरा हूशीम होतो। 24 नप्ताली को टुरा यहसेल, गूनी, सेसेर, अऊर शिल्लेम होतो। 25 बिल्हा दासी, जेक लाबान न अपनी बेटी राहेल ख दियो, ओको बेटा अऊर नाती हिच आय; ओको द्वारा याकूब को वंश म सात लोग भयो।
26 याकूब को वंश को पूरो लोग जो उन्को संग मिस्र म आयो होतो, याकूब की बहुवों ख छोड़ क सब मिल क छियासठ लोग होतो। 27 ✡अऊर यूसुफ को बेटा, जो मिस्र म ओको सी पैदा भयो, हि दोय लोग होतो; यो तरह याकूब को घरानो को जो लोग मिस्र म आयो हि सब मिल क सत्तर भयो।
याकूब अऊर ओको परिवार मिस्र पहुंच्यो
28 तब याकूब न यहूदा ख अपनो आगु यूसुफ को जवर भेज दियो कि ऊ ओख गोशेन की रस्ता दिखाये; अऊर हि गोशेन देश म आयो। 29 तब यूसुफ अपनो रथ जुतवाय क अपनो बाप याकूब सी भेंट करन लायी गोशेन देश ख गयो, अऊर याकूब सी भेंट कर क् ओको गलो सी लपट्यो, अऊर बहुत देर तक याकूब को गलो सी लपट्यो हुयो रोतो रह्यो। 30 तब याकूब न यूसुफ सी कह्यो, “मय अब मरनो सी भी प्रसन्न हय, कहालीकि तोख जीन्दो पायो अऊर तोरो मुंह देख लियो।”
31 तब यूसुफ न अपनो भाऊवों सी अऊर अपनो बाप को घरानो सी कह्यो, “मय जाय क फिरौन ख यो कह्य क समाचार देऊं, ‘मोरो भाऊ अऊर मोरो बाप को पूरो घरानो को लोग, जो कनान देश म रहत होतो, हि मोरो जवर आय गयो हंय; 32 अऊर हि लोग चरवाहे हंय, कहालीकि हि जनावरों ख पालतो आयो हंय; येकोलायी हि अपनी शेरी मेंढी, गाय बईल, अऊर जो कुछ उन्को हय, सब ले आयो हंय।’ 33 जब फिरौन तुम ख बुलाय क पूछे, ‘तुम्हरो धन्दा का हय?’ 34 तब यो कह्यजो, ‘तोरो दास बचपन सी ले क अज तक जनावरों ख पालतो आयो हंय, बल्की हमरो पूर्वज भी असोच करत होतो।’ येको सी तुम गोशेन देश म रहनो पावों; कहालीकि सब चरवाहों सी मिस्री लोग घृना करय हंय।”
✡ 46:6 प्रेरितों 7:15 ✡ 46:20 उत्पत्ति 41:50-52 ✡ 46:27 प्रेरितों 7:14